Author: Davor Ježek
Company: Medical School University of Zagreb

ELEKTRONSKO-MIKROSKOPSKA ANALIZA SPERMIJA U PACIJENATA S OLIGOASTENOSPERMIJOM

Ježek D.^1, Cvitković P.^2, Čolak B.^2

^1Sveučilište u Zagrebu, Medicinski fakultet, Zavod za histologiju i embriologiju; ^2Sveučilišna klinika «Vuk Vrhovac», Zagreb, Hrvatska

Cilj rada
Cilj našeg rada bio elektronsko-mikroskopski analizirati ejakulat pacijenata kod kojih je prethodna androloška obrada i računalna analiza ejakulata pokazala da se radi o teškom poremećaju u morfologiji ili/i kinetici spermija.

Ispitanici i metode
Tijekom 2002. godine analiziran je ejakulat 12 neplodnih pacijenata kod kojih je detaljna androloška obrada pokazala da se radi o teškom poremećaju morfologije ili/i kinetike spermija. Kontrolna skupina od 5 ispitanika imala je normospermiju. Ultrastrukturna analiza načinjena je uz pomoć transmisijskog elektronskog mikroskopa Carl Zeiss 902A (Centar za elektronsku mikroskopiju Medicinskog fakulteta u Zagrebu).

Rezultati
U većini slučajeva (n=8) radilo se o anomalijama glave spermija ili su one bile kombinirane s anomalijama repa. U jednom broju uzoraka mogao se primjetiti nedovoljno zgusnuti kromatin te membranske inkluzije unutar same jezgre spermija. U 2 pacijenta glava spermija je imala izraziti globularni oblik. Akrosom je u skupini neplodnih pacijenata  često bio poremećene građe (akrosom u obliku akrosomskog zrnca, neobično izduženi akrosom dislociran u rezidualnom tjelešcu i sl.). U 6 slučajeva mogao se dijagnosticirati poremećaj u građi repa spermija. U jednom slučaju radilo se o poremećaju mikrotubula («suvišni» mikrotubul), dok su u ostalih pacijenata mitohondriji u početnom dijelu repa bili nedovoljno spiralizirani ili se nalazili u sastavu ostatnog tjelešca.

Zaključak 
Elektronsko-mikroskopska analiza spermija može dati vrijedne podatke o poremećajima ultrastrukturne građe ovih stanica te  bitno razjasniti uzroke neplodnosti u muškarca.